
Semiautomatic Bone Segmentation and Anatomical Parameter Extraction on Hand X-ray Images

A jelenleg rendelkezésre álló orvosi protézisekből általában hiányzik mindenfajta személyre szabhatóság a funkcionális kialakításukban, ami csökkenti a kényelmes és intuitív használatot, különösen a kézprotézisek esetében. Ennek javítása érdekében új, digitális megközelítésekkel lehet az eszközöket a felhasználók testképéhez igazítani, személyre szabni. Ismert anatómiai szabályok alapján 3 dimenziós kézcsontvázmodell konstruálható. A kívánt mértékű egyediség eléréséhez páciensspecifikus paraméterkészlet kinyerésére van szükség, ami a gyakorlati kihívásokat jelentő feladat, mivel a csontokat nem tudjuk közvetlenül megmérni.
Fejlett programozási algoritmusokkal azonban komplex modellek konstruálhatók különböző orvosi képalkotó technológiák (pl. röntgen, számítógépes tomográfia, mágneses rezonancia képalkotás) által készített digitális képek feldolgozásához. Ezt akár a kezelési döntések segítésére, akár az emberi anatómia jobb megértésére alkalmazhatjuk. Ebben a tanulmányban egy félautomata röntgenfeldolgozó alkalmazást mutatok be, csontok szegmentálására és anatómiai paraméterek kinyerésére digitális kéz röntgenfelvételeken, mely automatikus és manuális feldolgozási lépéseket tartalmaz, ötvözve a digitális algoritmus gyorsaságát az emberi szakértő megbízhatóságával. Célja, hogy az anatómiailag pontos biomimetikus kézprotézisek kifejlesztéséhez szükséges méretekhez jussunk.
A fő kutatási kérdések a csontok pontos elkülönítése (szegmentálása) a környező lágyszövetektől és az előre meghatározott metrikák, például a csontok hosszának és szélességének mérése. Mivel az ízületi régiók annotálása különösen nehéz feladat, amely anatómiai ismereteket igényel, a kéz röntgenfelvételein a csontok szegmentálásának problémája megoldatlan. Egy új algoritmikus megoldást mutatok be a csontszegmentációra és a markerpontok lokalizációjára, amely egy felhasználói felületen keresztül változtathatók. Ezt a többlépcsős modellt használva 21 annotált kézröntgenkép vizsgálatát végeztem el egyenként körülbelül 40 perc alatt, a teljes folyamatot is beleértve, szemben a 2 órával, ami hagyományos képszerkesztő programok segítségével a szegmentálás elvégzéséhez szükséges idő. A szoftver több különböző szegmentálási algoritmust tartalmaz, amelyek akár 90%-os precizitás és 99%-os felidézési értékeket is elérhetnek. A szegmentációs maszkokon előre meghatározott metrikákat számoltam, mellyel az irodalom jelenlegi állásához hasonló statisztikai értékeket értem el.



